Hörmətli deputat həmkarlarım, aprelin 10-da Nazirlər Kabinetinin 2017-ci ilin birinci rübünün yekunlarına həsr olunmuş iclasında möhtərəm Prezidentimiz cənab İlham Əliyev öz məruzəsində ölkəmizdə turizmin inkişafı məsələlərinə geniş yer ayırmışdı. Hesabatda qeyd olunmuşdu ki, təkcə 2015-ci il ilə müqayisədə ötən il ölkəmizə 11 faiz, bu ilin 3 ayında isə keçən ilin müvafiq dövrü ilə müqayisədə 25 faiz çox turist gəlmişdir. Həmin çıxışda Azərbaycanda turizmi və səyahətçilər axınının artmasını şərtləndirən 11 məqam xüsusilə vurğulanmışdır. Bunların bəzilərini saymağı özümə borc bilirəm. Aparılan ardıcıl abadlıq və quruculuq tədbirləri nəticəsində Bakı və digər region mərkəzləri beynəlxalq tədbirlər keçirilən şəhərlərə, turist qəbul edən dünyəvi məkanlara çevrilmişlər. Tariximiz, iqlimimiz, etnoqrafik abidələrimiz qonaqlarımıza xoş təəssürat bağışlayır. Ekstremal kənd səyahətləri də gələnlər üçün maraq doğuran əsas şərtlərdən birinə çevrilmişdir. Milli mətbəximiz, qonaqpərvərliyimiz və digər amillər bu sahənin gələcək inkişafı üçün tutarlı əsas verir. Müzakirənizə verilən layihə Milli Məclis Aparatının, Mədəniyyət və Turizm Nazirliyinin, turizm şirkətləri və qeyri-hökumət təşkilatlarının səriştəli mütəxəssislərinin mütəmadi fəaliyyəti nəticəsində hazırkı formanı almışdır. Düşünürəm ki, layihə birinci oxunuşda konseptual baxımdan deputat həmkarlarımla müzakirə olunduqdan sonra daha məqbul, daha işlək variantın ərsəyə gəlməsinə nail olacağıq.